-----------------------------------------------------------------------
  9. การควบคุมภายใน

  -----------------------------------------------------------------------

บริษัทได้ให้ความสำคัญเกี่ยวกับการควบคุมภายใน
เนื่องจากการควบคุมภายในเป็นกระบวนการปฏิบัติงานที่จัดให้มีขึ้น
เพื่อช่วยให้องค์กรบรรลุเป้าหมายที่ตั้งไว้อย่างมีประสิทธิผลและประสิทธิภาพ
โดยมอบหมายให้คณะกรรมการตรวจสอบมีหน้าที่สอบทานให้มีระบบควบคุมภายใน
การตรวจสอบภายใน การบริหารความเสี่ยง ที่เหมาะสม เพียงพอและมีประสิทธิภาพ
ซึ่งจะเป็นรากฐานที่จะช่วยให้เกิดการกำกับดูแลกิจการที่ดี

สำหรับในปีที่ผ่านมา
บริษัทได้ใช้วิธีการและแนวคิดของการควบคุมภายในให้สอดคล้องกับแนวปฏิบัติของ COSO หรือ
Committee of Sponsoring Organizitions of the Treadway Commission
โดยมีวัตถุประสงค์ให้การดำเนินงานเป็นไปอย่างมีประสิทธิภาพ
มีการรายงานทางการเงินที่น่าเชื่อถือ และมีการปฏิบัติตามข้อกำหนดทางกฎหมาย และระเบียบต่างๆ
ซึ่งจากการปฏิบัติงานตามมาตรฐานการสอบบัญชีโดยผู้สอบบัญชีรับอนุญาตได้
สำหรับงบการเงินของบริษัทและบริษัทย่อย ณ วันที่ 31 ธันวาคม 2554
ปรากฏว่าไม่พบสิ่งที่เป็นเหตุให้เชื่อว่างบการเงินดังกล่าวไม่ถูกต้องตามที่ควรในสาระสำคัญตามหลักการบัญชีที่รับรองทั่วไป

นอกจากนี้ที่ประชุมคณะกรรมการของบริษัท ครั้งที่ 1/2555 เมื่อวันที่ 21 กุมภาพันธ์ 2555
ได้ประเมินและให้ความเห็นเกี่ยวกับความเพียงพอและเหมาะสมของระบบการควบคุมภายในของบริษัทและบริษัทย่อย
โดยจากการตอบแบบประเมินความเพียงพอของระบบการควบคุมภายในของบริษัทด้วยตนเอง (Self
Assessment) สามารถสรุปความเห็นได้ดังนี้

  ส่วนที่ 1 องค์กรและสภาพแวดล้อม

บริษัทมีโครงสร้างองค์กรและสายงานบังคับบัญชาที่ชัดเจนและเหมาะสม ซึ่งสอดคล้องกับแผนธุรกิจ
และเป็นส่วนช่วยส่งเสริมให้ระบบการควบคุมภายในมีประสิทธิภาพและประสิทธิผล
โดยฝ่ายบริหารได้กำหนดเป้าหมายการดำเนินธุรกิจ กลยุทธ์ งบประมาณ
รวมทั้งหลักเกณฑ์ในการวัดผลที่ชัดเจนและสมเหตุสมผล
มีข้อกำหนดเกี่ยวกับความซื่อสัตย์และจริยธรรมในการดำเนินธุรกิจที่เป็นลายลักษณ์อักษร
เพื่อเป็นแนวทางให้ฝ่ายบริหารและพนักงานได้ยึดถือและปฏิบัติตาม
มีนโยบายและระเบียบปฏิบัติงานที่เป็นลายลักษณ์อักษร ครอบคลุมธุรกรรมที่สำคัญในด้านต่างๆ
อย่างรัดกุม ครบถ้วน รวมถึงการกำหนดนโยบายและแผนการปฏิบัติงานต่างๆ
ได้คำนึงถึงความเป็นธรรมต่อคู่ค้า เพื่อประโยชน์ของบริษัทในระยะยาว

ส่วนที่ 2 การบริหารความเสี่ยง

บริษัทมีคณะกรรมการบริหารความเสี่ยง
ทำหน้าที่กำหนดกรอบนโยบายการบริหารความเสี่ยงและกำกับดูแล เพื่อบริหารจัดการความเสี่ยง
ในภาพรวม มีการประเมินปัจจัยเสี่ยงทั้งภายใน ภายนอกและแนวโน้มต่างๆ
ที่อาจส่งผลกระทบต่อการดำเนินธุรกิจ โดยการวิเคราะห์โอกาส และผลกระทบที่อาจเกิดขึ้น
เพื่อนำมาจัดทำแผนงานรองรับ และติดตาม กำกับ ดูแลสถานการณ์ความเสี่ยงต่างๆ อย่างใกล้ชิด
เพื่อให้มั่นใจว่าความเสี่ยงของบริษัทคงอยู่ในระดับที่เหมาะสม
โดยคณะกรรมการบริหารความเสี่ยงจะเป็นผู้ประเมิน วิเคราะห์ ติดตาม
รวมทั้งหามาตรการเพื่อลดความเสี่ยง และนำเสนอต่อคณะกรรมการบริษัท

ส่วนที่ 3 การควบคุมการปฏิบัติงานของฝ่ายบริหาร

บริษัทมีนโยบายและระเบียบปฏิบัติงานเป็นลายลักษณ์อักษร โดยกำหนดขอบเขตอำนาจหน้าที่ วงเงิน
และอำนาจอนุมัติของฝ่ายบริหารในแต่ละระดับไว้อย่างชัดเจน
และสื่อสารให้พนักงานที่เกี่ยวข้องทุกคนทราบ มีการแบ่งแยกหน้าที่
ความรับผิดชอบของงานที่สำคัญออกจากกันตามหลักการควบคุมภายในที่ดี
เพื่อช่วยป้องกันและลดข้อผิดพลาด

บริษัทมีมาตรการ และระเบียบปฏิบัติที่รัดกุมเกี่ยวกับการทำธุรกรรมกับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้อง
ซึ่งรวมถึงการนำโอกาสหรือประโยชน์ของบริษัทไปใช้เพื่อประโยชน์ส่วนตัว
โดยให้ถือเป็นแนวปฏิบัติตามประกาศและระเบียบข้อบังคับของตลาดหลักทรัพย์แห่งประเทศไทย
ซึ่งจะต้องดำเนินธุรกรรมโดยถือเสมือนเป็นรายการที่กระทำกับบุคคลภายนอก
เพื่อประโยชน์สูงสุดของบริษัทเป็นสำคัญ
นอกจากนี้การอนุมัติให้เข้าทำรายการดังกล่าวต้องกระทำโดยผู้ที่ไม่มีส่วนได้ส่วนเสียเท่านั้น
โดยมีฝ่ายบัญชี เป็นผู้ติดตามดูแลการทำธุรกรรมดังกล่าว ให้เป็นไปตามสัญญาและเงื่อนไขการอนุมัติ

สำหรับกรณีที่บริษัทมีเงินลงทุนในบริษัทย่อยหรือบริษัทร่วมนั้น
บริษัทได้ติดตามดูแลการดำเนินงานอย่างสม่ำเสมอ ภายใต้นโยบายที่กำหนดไว้
ซึ่งในระยะเวลาที่ผ่านมาบริษัทไม่เคยกระทำการที่มีลักษณะฝ่าฝืนกฎหมายแต่อย่างใด

ส่วนที่ 4 ระบบสารสนเทศและการสื่อสารข้อมูล

บริษัทให้ความสำคัญต่อระบบสารสนเทศและการสื่อสารข้อมูลที่สามารถเชื่อมโยงกันได้อย่างทั่วถึงทั้งองค์กร
เพื่อให้ได้ข้อมูลที่มีคุณภาพ ถูกต้องและเพียงพอต่อการตัดสินใจของคณะกรรมการ ผู้บริหาร
และผู้ที่เกี่ยวข้อง รวมถึงการเก็บข้อมูลเอกสารประกอบการบันทึกบัญชี
ได้จัดเก็บอย่างเหมาะสมกับธุรกิจ การประมวลผลข้อมูลเพื่อนำเสนอต่อผู้บริหารได้อย่างถูกต้อง
รวดเร็ว ทันต่อสถานการณ์ ซึ่งสิ่งต่างๆ เหล่านี้ทำให้เกิดการสื่อสารข้อมูลอย่างเป็นระบบ
ช่วยให้คณะกรรมการหรือผู้บริหารสามารถได้รับข้อมูลต่างๆ
ก่อนการประชุมภายในเวลาที่เหมาะสมตามที่กฎหมายกำหนด
และสามารถสืบค้นข้อมูลการประชุมได้จากบันทึกสรุปรายงานการประชุมทุกครั้ง

นอกจากนี้บริษัทได้จัดให้มีระบบรักษาความปลอดภัยของระบบข้อมูลสารสนเทศ
โดยควบคุมการเข้าถึงข้อมูลของพนักงานในแต่ละระดับ
และหน่วยงานที่เกี่ยวข้องมีระบบการสำรองข้อมูลและจัดทำแผนสำรองฉุกเฉินในกรณีที่เกิดความเสียหายกับระบบสารสนเทศจากเหตุการณ์ที่ไม่อาจคาดเดาได้

ส่วนที่ 5 ระบบการติดตาม

คณะกรรมการบริษัทได้ติดตามผลการดำเนินงานกับเป้าหมายการดำเนินธุรกิจที่กำหนดไว้อย่างสม่ำเสมอ
โดยกำหนดเป็นนโยบายที่ชัดเจนให้ฝ่ายบริหารรายงานต่อคณะกรรมการบริษัทในทันทีที่เกิดเหตุการณ์ทุจริต
หรือมีการปฏิบัติที่ฝ่าฝืนกฎหมาย และอาจส่งผลกระทบต่อชื่อเสียงและฐานะการเงินของบริษัท
เพื่อพิจารณาสั่งการแก้ไขข้อบกพร่องที่เกิดขึ้นทันที
และรายงานความคืบหน้าการปรับปรุงแก้ไขในระยะเวลาอันควร

สำนักตรวจสอบภายใน เป็นกลไกสำคัญของบริษัท
ที่ช่วยเพิ่มความมั่นใจในความมีประสิทธิภาพอย่างต่อเนื่องของระบบการควบคุมภายใน
ทำให้เชื่อมั่นได้ว่าการปฏิบัติงานของหน่วยงานต่างๆ มีประสิทธิภาพ ประสิทธิผล
อย่างเพียงพอที่จะบรรลุเป้าหมายของบริษัทได้ ในรอบปี 2554 สำนักตรวจสอบภายใน
ได้ปฏิบัติหน้าที่ตามแผนงานประจำปีที่ได้รับอนุมัติ
และรายงานผลการตรวจสอบโดยตรงต่อที่ประชุมคณะกรรมการตรวจสอบ
ซึ่งคณะกรรมการตรวจสอบได้พิจารณาสอบทานแล้วไม่พบข้อบกพร่อง ที่เป็นสาระสำคัญ
อันอาจทำให้เกิดผลเสียหายต่อบริษัทอย่างมีนัยสำคัญ
ซึ่งสอดคล้องกับความเห็นของผู้สอบบัญชีของบริษัท เกี่ยวกับระบบควบคุมภายในของบริษัท
มีความเพียงพอและมีประสิทธิผล